text: Magnus er klar med saksen: Sejt at møde kronprinsen
  24 november 2016 kl. 09.30
  Syv-årige Magnus øver sig i at overrække Kronsprins Frederik den gyldne saks, som han kl. 11 skal bruge til at indvie det nye akutsygehus i Kolding. 
  Syv-årige Magnus Thorgaard Holm har øvet sig i sin rolle til indvielsen. Magnus Thorgaard Holm er søn af Kenneth Holm, som er projektchef for byggeriet af Kolding Sygehus.
  - Det er spændende - og det er sejt at jeg skal møde kronprinsen, siger han til TV SYD før mødet.
  Da Magnus Thorgaard Holm var tre år fik han konstatereret en tumor i hjernen og lymfekræft i hele kroppen.
  I dag er han erklæret helt rask og hjælper andre, der er syge, bl.a. ved at deltage i ”Stafet for livet”, hvor han satte rekord som den, der samlede det største personlige pengebeløb ind.
  Der er inviteret 200 gæster, deriblandt sundheds- og ældreminister Sophie Løhde. Det er Region Syddanmark, som er vært for indvielsen og en efterfølgende reception. Receptionen bliver holdt i sengebygningen, hvor rummene stadig står rå, mens udsigten absolut ikke fejler noget...
  